सेना में जाने का सपना, हिम्मत डगमगाती,मां हौसला बढ़ाती; अब देश की सिक्योरिटी संभालूंगी
‘मैंने उस रोज अपने मम्मी-पापा की आंखों में खुशी देखी। उन्हें देखकर लगा, जैसे मेरा नहीं उनका रिजल्ट आया हो और जिसमें वे अच्छे नंबरों से पास हुए हों।’ ये शब्द हैं यूपीएससी सीएपीएफ पास करने वाली जम्मू कश्मीर की पहली लड़की सिमरन बाला के।
‘मैंने उस रोज अपने मम्मी-पापा की आंखों में खुशी देखी। उन्हें देखकर लगा, जैसे मेरा नहीं उनका रिजल्ट आया हो और जिसमें वे अच्छे नंबरों से पास हुए हों।’
ये शब्द हैं यूपीएससी सीएपीएफ पास करने वाली जम्मू कश्मीर की पहली लड़की सिमरन बाला के। जिन्होंने ये साबित कर दिया कि जगह या हालात मायने नहीं रखते, अगर इंसान में इच्छाशक्ति हो तो वे कहीं भी खुद के लिए रास्ता बना लेता है।
जम्मू-कश्मीर में नौशेरा में एलओसी के करीब रहने वाली सिमरन बाला ने वुमन भास्कर से हुई बातचीत में अपनी कामयाबी की कहानी बताई।
जब से होश संभाला सेना के जवानों को ही देखा, वर्दी पहनने का था सपना
मेरा जन्म जम्मू-कश्मीर के नौशेरा में हुआ। मेरी शुरुआती पढ़ाई-लिखाई भी वही से हुई है। एलओसी के नजदीक का इलाका होने की वजह से बचपन से ही आर्मी और पुलिस अफसरों को देखती आई हूं, लोगों से ये सुनती आई कि वे देश की सुरक्षा के लिए जान तक की बाजी लगाते हैं।
इसी बात ने मुझे सबसे ज्यादा प्रेरित किया। मेरे दादा और पिताजी भी आर्मी में रह चुके हैं। बचपन से मैं और मेरे दोनों बड़े भाई-बहन ने इन्हीं हालातों में जीना सीखा। हम तीनों भाई बहन पढ़ाई में भी अच्छे थे।
स्कूल नहीं था, आगे की पढ़ाई के लिए जम्मू गई, हालात देखते हुए मम्मी साथ गई
10वीं के बाद मैं आगे की पढ़ाई के लिए जम्मू जाना चाहती थी, क्योंकि नौशेरा में 10वीं से आगे की पढ़ाई के लिए कोई प्राइवेट स्कूल नहीं था। एलओसी नजदीक था तो अक्सर सीजफायर वॉयलेशन होता, जिसके कारण कई बार घर से निकलने की मनाही होती थी। आस-पास एक से दो सरकारी स्कूल थे भी तो उसकी पढ़ाई अच्छी नहीं था। इसलिए घर से दूर शहर जाने की इच्छा के बारे में जब मम्मी-पापा को बताया तो वो राजी तो हो गए। लेकिन उस समय मेरी उम्र सिर्फ 16 साल की थी और हालात भी अच्छे नहीं थे। पापा ने अकेले जम्मू भेजने से मना कर दिया। उन्होंने कहा कि जब तक मैं सेटल नहीं हो जाती। मम्मी भी मेरे साथ रहेंगी। 4 से 5 महीने के बाद जब मैं वहां अपनी पढ़ाई और दोस्तों में अच्छी तरह घुल-मिल गई तो मम्मी वापस नौशेरा लौटीं।
स्टोरी में आगे बढ़ने से पहले इस पोल में अपनी राय दें
आर्म फोर्सेस में जाने का सपना देखा, लेकिन सिलेक्शन प्रोसेस नहीं जानती थी
मैंने बचपन में वर्दी पहनने की तो ठान ली थी। लेकिन किस रास्ते पर चलकर अपनी मंजिल हासिल कर पाऊंगी यह नहीं पता था। 12वीं के बाद मैंने कॉलेज में एडमिशन लिया और सीडीएस (सेंट्रल डिफेंस सर्विसेस) की तैयारी करने लगी। इस दौरान कोरोना आने से हमारा कॉलेज बंद हो गया। सभी बच्चों को वापस घर जाना पड़ा।
कॉलेज की थर्ड ईयर यानी 2020-21 के बीच मुझे पता चला कि ‘यूपीएससी सीएपीएफ’ के जरिए भी हम सेंट्रल आर्म्ड पुलिस फोर्स एग्जाम के लिए अप्लाई कर सकते हैं। फिर क्या था-मैं तैयारी में जुट गई। दिन रात मेहनत करके एग्जाम की तैयारी करने लगी।
सोचा क्वालीफाई नहीं भी कर पाई तो अनुभव तो मिलेगा 
पढ़ाई के समय जब भी मेरा मन कमजोर होता और लगता है कि यूपीएससी सीएपीएफ जैसे बड़े एग्जाम को शायद मैं पहले अटेम्प्ट में तो क्वालीफाई नहीं कर पाऊंगी। जैसे ही मेरी मम्मी मुझे निराश देखती मुझे समझाती और भरोसा दिलाती-मैं इस एग्जाम को जरूर क्लियर करूंगी। उनका यकीन देखकर मेरे अंदर फिर से जोश भर जाता और सोचती कि अपनी पूरी कोशिश तो कर ही रही हूं। अगर क्वालीफाई नहीं भी कर पाई तो कम से कम एक्सपीरियंस हासिल कर पाऊंगी। एग्जाम के फॉर्मेट को तो समझूंगी।
कोरोना के समय इंटरनेट बना सहारा, बिना कोचिंग की तैयारी 
परीक्षा की तैयारी में यूट्यूब और इंटरनेट ने मेरी खूब मदद की। मैंने एग्जाम के प्रोसेस से लेकर उसके सिलेबस तक सारी जानकारी इसी से हासिल की।
मुझे ऐसा लगता है हम जिस क्षेत्र से आते हैं, वहां के लिए इंटरनेट वरदान जैसा है। क्योंकि जिस जगह पर दसवीं के बाद कोई प्राइवेट स्कूल न हो, वहां ऐसे एग्जाम की तैयारी के लिए मैटेरियल जुटाना आसान नहीं होता।
ऊपर से कोरोना। हम घर से निकल भी नहीं सकते थे। उस दौरान सभी कोचिंग इंस्टिट्यूट बंद थे। ऐसे में मेरी पढ़ाई के लिए एकमात्र साधन इंटरनेट ही बना।
सोशल मीडिया ज्यादा इस्तेमाल न करूं इसलिए मोबाइल में टाइमर लगा रखा है
कई बार मोबाइल यूज करते करते हमारा ध्यान सोशल मीडिया पर चला जाता हा। जाहिर है- मैं भी आम लड़कियों जैसी ही हूं। मेरा भी मन भटकता। इसके लिए मैंने एक तरकीब निकाली।
मैंने सभी सोशल मीडिया प्लेटफॉर्म के लिए एक टाइम लिमिट सेट किया। यह पूरा होते ही अलार्म बज जाता है। मुझे पता चल जाता था कि इंस्टाग्राम या फेसबुक यूज करने का समय समाप्त हो गया। ये सेटिंग मैंने अब तक नहीं बदली और मुझे लगता है आगे भी बदलने की जरूरत नहीं पड़ेगी।
पैर की चोट की वजह से एक बार लगा टेस्ट नहीं दे पाऊंगी 
2021 में रिटेन एग्जाम देने के बाद मैं फिजिकल और इंटरव्यू की तैयारियों में जुट गई। लेकिन मेरे पैर में एंकल इंजरी हो गई। इसकी वजह मैं ठीक से तैयारी नहीं कर पा रही थी।
मां रोज पैरों की मालिश करती, कहती-हार नहीं माननी है
मां ने मुझे फिर समझाया कि हार नहीं माननी है। कोशिश कर के हार गई तो अगली कोशिश में ज्यादा मेहनत और ताकत लगा पाओगी।
मां के इन शब्दों ने मुझे मोटिवेट किया। मैं अब पूरी जी-जान लगाकर खुद को फिजिकल टेस्ट की तैयारी करने लगी। इस दौरान मां का बहुत साथ रहा। वो मेरी लिए स्पेशल डाइट तैयार करती, ताकि मेरा वजन ना बढ़े। रोज मेरे पैरों की मालिश करती ताकि पैर में दर्द ना रहे। आखिरकार, जलंधर बीएसएफ हेड क्वार्टर में मैंने फिजिकल और मेडिकल टेस्ट दिए और मैं पास हो गई। फिर मैंने यूपीएससी भवन, नई दिल्ली में फाइनल इंटरव्यू दिया।
इंटरव्यू के बाद अगले अटेम्प्ट की तैयारी में जुटी
इंटरव्यू देकर वापस घर आते ही मैं अगले अटेम्प्ट की तैयारी में जुट गई। लेकिन जब रिजल्ट आया मुझे यकीन ही नहीं हुआ कि मैंने इस परीक्षा में 82वां रैंक हासिल किया है। कुछ देर बाद भाई ने बताया-मैं जम्मू-कश्मीर की पहली लड़की हूं, जिसने इस परीक्षा को पास किया है। घर में सभी बहुत खुश थे, खासकर के मां क्योंकि आखिरकार उनका विश्वास जीता गया था।
मुझे इस बात की खुशी है कि मैंने अपने माता-पिता का सपना पूरा किया है। मैं अपने घर की पहली लड़की हूं, जो कुछ दिन बाद असिस्टेंट कमांडेंट के तौर पर कार्यरत होगी। मेरी कोशिश रहेगी कि अपनी जिम्मेदारी को अच्छी तरह निभाऊं। जब भी कभी बार्डर एरिया में काम करने का मौका मिलेगा, जरूर करूंगी। आज भी आर्म्ड फोर्स में महिलाओं की संख्या कम है, इसलिए अपने आस-पास की लड़कियों को इसे ज्वॉइन करने के लिए मोटिवेट करूंगी।
मैं तैयारी कर रहे कैंडिडेट्स से कहना चाहूंगी कि खुद पर भरोसा रखें, पूरी मेहनत करें। आप चाहें तो खुद से भी इसकी तैयारी कर सकते हैं। इंटरनेट पर सारी जानकारी मौजूद है। बस जरूरत है-सही दिशा में प्लानिंग को एक्जिक्यूट करने की।